# Grammaire de P. de la Ramée/Chapitre 1.5

IVſques icy vous aues parle de la proſodie & orthographe des letres, parles maintenant de la ſyllabe. p. Syllabe ceſt vng ſon entier, & peult eſtre dune ſeule letre, comme dune voyelle, peult auſſi eſtre de pluſieurs letres voyelles ou conſonnes : La ſyllabe de deux voyelles eſt nommee diphthõgue, ſcauoir vng ſon de deux voyelles cõpriſes en vne ſyllabe, ainſi quil ſenſuit en la vraie eſcripture. la premiere ceſt ai, comme en Paiant, Gaiant, Aidant. Nous auons vne diphthongue de a, & ȣ, que nous eſcripuons par aou, cõme en ce mot Aouſt, qui eſt en Latin. Menſis Augustus. Mais ceſt en ce ſeul mot, qui ſe prononce toutefois auiourdhuy preſques par la ſimple voyelle, comme Ȣſt : & neſt ia beſoing pour vng mot de faire vne regle : Ceſte diphthongue eſt fort vſitee en Latin, comme en ces mots, Author, Audio, Augeo : ou la premiere ſyllabe doit eſtre prononcee comme en Aouſt. La ſeconde diphthongue ceſt ȩꜷ, en Çapȩꜷ, Mantȩꜷ. La troiſieſme ceſt e̛i, cõme en pe̛ine, fonte̛ine, fe̛indre, p̛eindre, cre̛indre. la quatrieſme ceſt ie̛, comme en fie̛l, mie̛n. La ſixieſme ceſt oe̛, cõme en Moe̛, Toe̛, que lon eſcript eſtrangement Moy, Toy. Car y, ne ſonne icy totalement rien de ſa puiſſance, qui eſt vng vice contraire aux Anglois, qui prononcent e, par i, en diſant bi, ci, di, que nous diſons be, ce, de. La ſeptieſme ceſt oi, comme en Moindre, Poindre, Coin, Soin, qui eſt fort vſitee en nos participes, Voyant, Oyant, Larmoyant, Fouldroyant : auſſi en aultres mots, comme Loiaulx, Roiaulx. La huictieſme ceſt ui, comme en Puis, Nuire : qui eſt auſſi ſouuent en nos participes & verbes, Fuiant, Cuidãt, Vuider, Puiſer. d. Par ainſi leſcripture vulgaire nous repreſente de ſauuages tripthongues : comme eau, iei, ieu, oei, oeu, uei, ueu : en beau, vieillart, Dieu, oeillade, vœu, mouiller, orgueil, gueule : qui ſeroit vng grãd prodige en Grammaire : mais ce prodige eſt refute par noſtre voix qui ne pronõce quune diphthongue en tels ſons. A tant noſtre langue auroit huict vraies diphthongues qui ſeroient ainſi en la vraye eſcripture.
les aultres ſeſcripront en ceſte varie eſcripture, V, Mȣļer, ļade, org̛e̛ļ, G̛lȩ. Mais toutes ces diphthõgues ſõt beaucoup plus naiuement pronõcees en Francois quelles ne ſont en nos eſcolles Latines & Grecques : & pourtant noſtre langue ſera maiſtreſſe de ces nobles & diſertes langues & leurs apprendra, comme il fault prononncer Audio, Fœmina, μούσαι, τύπτεις, λόγοι, ἁρϖυῖα, en quoy ie ſens mon cueur fort eſiouy, dentendre que noſtre France ſoit ſi elegante au pris des nations que nous eſtimons les plus facondes du monde, & au regard deſquelles nous iugeõs noſtre patrie comme ſauuaige & agreſte. Continues iei vous ſupplie de nous vẽger de tel opprobre. p. Les diphthongues ai, & i ſen vont bien fort ſalterant en e̛i, & en u, comme en ces mots E̛imer, Fe̛rȩ, Du, Liu, que nous eſcripuõs Aimer, Faire, Dieu, Lieu, Ai auſſi ſaltere ſouuẽt en e, comme aimerai, ferai, ou nous proferons E̛imȩre, Fȩre. Qui eſt le meſme que nous auõs dict de au, eu, ou alterees en ſimples voyelles ꜷ, , ȣ, & de aou, en ȣ. Quand a la ſyllabe compoſee de conſonnes, le Francois ne prononce point volontiers deux conſonnes ſentreſuiuãtes, ſi ce neſt dauenture R, comme en ces mots Terre, Errer : Ou bien en quelques deriues, comme couramment, diligement. Nous ſommes neantmoins prodigues en ſuperfluite de ceſte eſcripture : comme Paſſer, Aller, Commun, Honneur, Differer, Flatter, Addirer, Coccu, Aggrauer, Abbayer, Frapper, ou neſt prononcee quune conſonne pour deux eſcriptes. d. Ceſte prolation eſt vng aultre argument de la ſuauite de noſtre langue pour nous dõner tant plus en deteſtation la barbarie de noſtre eſcripture : mais naues vous rien a dire de la quantite des ſyllabes ? p. Nos Francois ne ſe ſont point encores faict icy dart, combien que ce leur ſoit choſe autant naturelle, cõme aux anciens Grecs & Latins : Voire (qui eſt choſe merueilleuſe) ceulx qui ont commence a reigler & dreſſer noſtre lãgue, ne ſe ſont encores trouues en ſi grãd different, que pour la quantite des ſyllabes. d. Expoſes nous pour le moins ce qui vous ne ſemble. p. Il ny a poinct de doubte que chacune ſyllabe ne nous ſoit longue ou brieue, & que nous ne la proferions ſans y penſer : Car vous prononces aultremante Pate, quãt vous dictes pate de chien, & aultrement quãd vous dictes pate de farine : & pour allonger la quantite de lung, vous leſcripues paste, combien que ne prononcies que Pate : Vous prononces aultrement Frappes en la ſeconde perſonne ſinguriere, & en la pluriere. Qui a eſte cauſe que nos Francois ont icy faict vng e, maſculin, & vng e, femenin. Voyre quils ont adioute quelque conſonne ſuperflue pour ceſte lõgueur : comme en Aimaſt, Aſne, Maſle, Eſconduire, Meſme, Alumette, Soſne, Roſne. d. Et quoy doncques nous proferons naturellement les ſons de ces voyelles longues & brieues, que les oreilles des doctes Grecs & Latins ignorent auiourdhuy, comme vous aues demonſtre autrepart. Ie cognoy bien quils reuiendrõt de rechef a noſtre eſcolle, & quil conuiendra doſter ces letres ſuperflues : mais que fauldroit il faire icy pour corriger noſtre eſcripture ? fauldroit il auoir deux characteres pour chacune voyelle longue & brieue, comme les Grecs ont faict en deux tant ſeullemẽt ? p. Les Hebreux en ont ainſi faict en toutes leurs voyelles, comme auſſi nous auons dict de ꜷ, ȩ, e̛, ？ : dont ȩ eſt touſiours brieue, les aultres touſiours longues. Ce neantmoins nous pouuõs ſans rien changer es aultres, enſuiure les Latins pour ce ſeul different de quantite en a, e, i, o, ȣ, u, & appoſer quelque marque de lõgueur, ou brieuete, non pas en tout & par tout : car ce ſeroit vne moleſte infinie : ains (comme dict treſbien Quintilien) quant il aduiendroit quelque ambiguite, qui ſeroit a deux ententes, comme icy păte, pāte : Car la continuation de la ſentence monſtre preſques ce different.